Diari Oficial de la Generalitat Valenciana


Sumari del DOGV 7718, del 12-02-2016 (2016/524)

Convocatòria per a la selecció d'un oficial de la policia local per promoció interna.
-------------------------------------------------------------------------------------

### Dades del document

Número de DOGV
:   7718

Data del DOGV
:   12-02-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/524


Data del document
:   20-01-2016

Organisme emissor
:   Ajuntament de Vilallonga

Tipus de document
:   Anunci

Descriptors 

:   * Vilallonga
    * concurs administratiu

Convocatòria per a la selecció d'un oficial de la policia local per promoció interna.  
  
 [2016/524]  
Bases per a la selecció d'un oficial de la Policia Local de l'Ajuntament de Vilallonga per promoció interna  
  
Primera. Objecte de la convocatòria  
L'objecte de la convocatòria és la selecció d'un oficial de la policia local per a una plaça vacant en la plantilla de funcionaris de carrera d'aquest ajuntament, que es cobreix per promoció interna per mitjà del sistema de concurs oposició. Pertany a l'oferta d'ocupació pública de 2013, aprovada mitjançant la Resolució de l'Alcaldia de data 27 de novembre de 2014 i publicada en el Diari Oficial de la Comunitat Valenciana número 7433, de 30 de desembre de 2013.  
  
Segona. Condicions dels aspirants  
Per a ser admés en el concurs oposició de promoció interna, s'hauran de tindre els requisits següents, referits al dia en què finalitze el termini d'admissió de sol·licituds:  
a) Ser funcionari de carrera, integrat en la subescala de serveis especials, classe policia local i els seus auxiliars, categoria d'agent, de l'Ajuntament de Vilallonga.  
b) Haver romàs, almenys, dos anys com a funcionari de carrera en la categoria d'agent de la policia local.  
c) No patir cap malaltia ni defecte físic que li impedisca l'exercici normal de les funcions pròpies de l'escala i categoria a què aspira, d'acord amb el quadre d'exclusions mèdiques que estableix l'annex d'aquestes bases.  
d) No trobar-se suspés ni inhabilitat per a l'exercici de funcions públiques.  
e) Tindre els permisos que habiliten per a la conducció de les classes B en condicions per a accedir al permís BTP, i A que permeta la conducció de motocicletes amb unes característiques de potència que no sobrepassen els 25 kW o una relació potència/pes no superior a 0,16 kW/kg, per a permisos de conducció de motocicletes obtinguts abans del 8 de desembre de 2009 (Reglament general de conductors, aprovat pel Reial Decret 772/1997, de 30 de maig), o A2 que permeta la conducció de motocicletes amb unes característiques de potència que no sobrepassen els 35 kW i una relació potència/pes màxima de 0,2 kW/kg i no derivades d'un vehicle amb més del doble de la seua potència, per als obtinguts a partir de la data esmentada (Reglament general de conductors vigent, aprovat pel Reial Decret 828/2009, de 8 de maig).  
  
f) Tindre la titulació de Batxiller Superior o una d'equivalent, o tindre complides les condicions per a obtindre-la en la data en què acabe el termini de presentació d'instàncies. En el cas de no tindre la titulació requerida, haver superat el curs d'habilitació corresponent organitzat per l'Institut Valencià de Seguretat Pública, d'acord amb la disposició transitòria primera de la Llei 6/1999, de Policies Locals i de Coordinació de les Policies Locals de la Comunitat Valenciana, desplegada pel Decret 20/2003, de 4 de març, del Consell de la Generalitat, d'habilitació per a promoció interna.  
  
  
Tercera. Presentació d'instàncies  
Les instàncies per a sol·licitar prendre part en el concurs oposició s'han de dirigir a l'alcalde president de l'Ajuntament, i s'han de presentar en el registre general o de la manera prevista en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. El termini de presentació és de 20 dies hàbils, a partir de l'endemà de la publicació de l'extracte d'aquesta convocatòria en el Boletín Oficial del Estado. En les instàncies, els aspirants hauran de manifestar que tenen tots els requisits exigits.  
  
Els mèrits a valorar en la fase de concurs es presenten de la manera prevista per l'article 11 del Reglament de selecció aprovat pel Decret 33/1999, de 9 de març, del Govern Valencià.  
A les instàncies s'ha d'adjuntar el resguard del pagament dels drets d'examen, per l'import de 100 euros. El pagament pot efectuar-se per mitjà d'un ingrés en el compte de Bankia ES 06 8833 5880 84 2767605473, a nom de l'Ajuntament de Vilallonga, o bé per mitjà d'un gir postal o telegràfic, i en aquest cas es consigna en la instància el número de gir.  
  
Quarta. Admissió d'aspirants  
Per a ser admesos a les proves selectives, bastarà que els aspirants manifesten en la instància que tenen totes les condicions exigides en aquestes bases, referides a la data de finalització del termini de presentació, allisten els mèrits i hagen abonat els drets d'examen.  
  
Expirat el termini d'admissió d'instàncies, una resolució de l'Alcaldia ha d'aprovar les llistes provisionals d'aspirants admesos i exclosos. Les llistes provisionals d'aspirants admesos i exclosos seran publicades en el tauler d'anuncis de la casa consistorial, i es publicarà en el Butlletí Oficial de la Província de València i en el Diari Oficial de la Generalitat Valenciana la llista provisional d'aspirants exclosos i la ressenya de l'anunci de la llista provisional d'aspirants admesos inserida en el tauler d'anuncis de la casa consistorial. Es concedeix un termini de 10 dies per a esmenar errades.  
Quan haja transcorregut el termini, l'Alcaldia ha de resoldre les reclamacions presentades i, si no se'n formula cap, s'han de considerar definitives les llistes.  
La resolució que aprove les llistes ha de determinar el lloc, la data i l'hora de la celebració de la fase de concurs, així com del primer exercici de l'oposició.  
  
Cinquena. Tribunal qualificador  
1. El tribunal qualificador està integrat pels membres següents, tots amb veu i vot:  
President: un funcionari de la corporació que designa l'Alcaldia.  
  
Vocals:  
? Un vocal designat per l'Alcaldia, a proposta de la direcció general de la Generalitat competent en matèria de policia local.  
- Un vocal designat per l'Alcaldia a proposta de la direcció general de la Generalitat competent en matèria d'Administració local.  
  
? Tres vocals designats per l'Alcaldia entre personal funcionari pertanyent a cossos de la policia local de la Comunitat Valenciana, almenys dos dels quals seran funcionaris de l'Ajuntament de Vilallonga, amb titulació igual o superior a l'exigida per a les places convocades.  
Secretari: el de la corporació o el funcionari que hi delegue, que actua, a més, com a vocal.  
2. La pertinença als òrgans de selecció és sempre a títol individual, no pot exercir-se en representació o per compte de ningú.  
  
3. La composició del tribunal inclou la dels suplents respectius.  
4. Es poden nomenar assessors del tribunal per a les proves psicotècniques, mèdiques, d'aptitud física i de valencià. El nomenament s'ha de fer públic juntament amb el del tribunal.  
5. La corporació ha de sol·licitar als òrgans corresponents les propostes de designació, i aquests òrgans han de contestar en el termini dels 20 dies següents a la recepció de la sol·licitud.  
6. Els vocals del tribunal han de tindre la mateixa titulació acadèmica, o una de superior, que l'exigida per al lloc de treball oferit.  
7. El tribunal no pot constituir-se ni actuar sense l'assistència de la meitat més un dels membres, titulars o suplents.  
8. Els membres del tribunal poden abstindre's o ser recusats, quan es donen les causes previstes legalment.  
9. Respecte al que disposa l'annex IV del Reial Decret 462/2002, de 24 de maig, el tribunal que actua en aquesta prova selectiva té la categoria segona, pel que fa a l'assistència tant dels membres del tribunal com dels assessors i col·laboradors.  
  
Sisena. Començament i procés del concurs oposició  
L'ordre d'actuació dels aspirants que hagen de fer els exercicis que no es puguen fer conjuntament ha de ser el determinat per la Generalitat per a la selecció del seu personal, segons l'últim sorteig a què es refereix l'article 10.3 del Decret 33/1999, de 9 de març, del Consell de la Generalitat.  
  
Els aspirants són convocats en crida única, excepte en casos de força major, justificats i apreciats lliurement pel tribunal. La no-presentació d'un aspirant en el moment de ser cridat a qualsevol de les proves obligatòries determina automàticament la pèrdua del seu dret a participar en el procés selectiu, per la qual cosa en quedaria exclòs.  
  
El tribunal pot requerir als aspirants, en qualsevol moment, que acrediten la identitat; per això han d'anar proveïts del DNI.  
Una vegada començades les proves, no serà necessària la publicació dels anuncis successius de celebració dels exercicis restants en el Butlletí Oficial de la Província de València i el Diari Oficial de la Generalitat Valenciana, basta la publicació en els taulers d'anuncis de l'Ajuntament de Vilallonga, amb 12 hores d'antelació al començament de cada prova, si es tracta del mateix exercici, o amb 72 hores, si es tracta d'un exercici nou.  
  
Setena. Procediment de selecció. Concurs oposició  
Abans d'iniciar les proves, els aspirants han d'aportar un certificat mèdic oficial en què conste expressament la seua capacitat per a concórrer a les proves físiques exigides per a l'accés a la categoria d'oficial.  
  
El procés de selecció per promoció interna consta de les fases següents: oposició, concurs i curs selectiu.  
  
I. Fase d'oposició  
1. Prova psicotècnica (obligatòria i eliminatòria)  
Consisteix a superar els exercicis o proves psicotècniques aptitudinals i de personalitat que es determinen en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques (DOGV 5148, 02.12.2005), per la qual estableix els criteris mínims per a la selecció dels policies locals de la Comunitat Valenciana en les proves físiques i psicotècniques i el reconeixement mèdic. Les proves psicotècniques s'arrepleguen en l'annex I de les bases.  
2. Proves d'aptitud física (obligatòries i eliminatòries)  
Consisteixen a superar proves d'aptitud física que posen de manifest la capacitat per a l'exercici del lloc de treball. El contingut i les marques mínimes són les següents, segons el quadre d'edats:  
  
  
Barem d'edats masculí  
Edats Carrera de resistència  
1.000 metres Salt de longitud  
amb carrera Natació  
50 metres  
Fins a 30 anys 4 min 20 s 3,75 m 60 s  
De 31 a 35 anys 4 min 50 s 3,50 m 1 min 10 s  
De 36 a 40 anys 5 min 30 s 3,25 m 1 min 25 s  
De 41 a 45 anys 10 min 3,00 m 1 min 30 s  
De 46 a 50 anys 11 min 2,75 m 1 min 40 s  
Més de 50 anys 12 min 2,40 m 1 min 55 s  
  
  
Barem d'edats femení  
Quadre d'edats Carrera de resistència  
1.000 metres Salt de longitud  
amb carrera Natació  
50 metres  
Fins a 30 anys 4 min 50 s 3,10 m 1 min 10 s  
De 31 a 35 anys 5 min 20 s 2,90 m 1 min 20 s  
De 36 a 40 anys 6 min 00 s 2,70 m 1 min 35 s  
De 41 a 45 anys 11 min 2,50 m 1 min 45 s  
De 46 a 50 anys 12 min 2,30 m 1 min 55 s  
Més de 50 anys 13 min 2,10 m 2 min 10 s  
  
  
La qualificació d'aquest exercici és d'apte o no apte. Cal superar dos de les tres proves per a ser declarat apte.  
La superació d'aquesta prova té una validesa de quatre anys des de la realització fins al dia de finalització del termini de presentació de les instàncies, amb independència de l'edat de l'aspirant. Queden exempts de fer-la els que, en aquest període, l'hagen superat.  
La valoració de les proves d'aptitud física en les proves de salt es fa mesurant la distància efectiva.  
3. Qüestionari i exercici pràctic (obligatoris i eliminatoris)  
3.1. Qüestionari  
Consisteix a contestar correctament per escrit un qüestionari, preparat pel tribunal, de 50 preguntes com a mínim i 75 preguntes com a màxim, amb quatre respostes alternatives, una de les quals certa, en un temps màxim d'1 hora i 30 minuts, sobre els temes allistats en els grups I a IV, ambdós inclosos, del temari que s'indica en l'annex III d'aquestes bases. Per a la correcció d'aquesta prova es tenen en compte, en tots els casos, les respostes errònies.  
La qualificació d'aquest exercici és de 0 a 10 punts. S'ha d'obtindre una qualificació de 5 punts per a superar-lo.  
3.2. Pràctica: consisteix en un exercici escrit, que té una duració màxima d'1 hora, que fixa el tribunal abans de fer-lo. Consisteix a elaborar un cas policial sobre les activitats, funcions i serveis propis de l'ocupació a què s'opta, així com, si és el cas, sobre la redacció de documents policials. Es valora la claredat i l'exposició de totes actuacions i mesures que s'hagen d'adoptar en relació amb el cas que es plantege.  
  
Es poden aportar o fixar sobre un plànol que aporte el tribunal les actuacions policials.  
La qualificació d'aquest exercici és de 0 a 10 punts. Cal obtindre un mínim de 5 punts per a superar-lo.  
4. Coneixement del valencià (obligatori i no eliminatori)  
Consisteix a traduir del valencià al castellà i viceversa dos textos proposats pel tribunal, en un temps màxim de 30 minuts per al total de l'exercici. En aquest exercici es valora el nivell de coneixement del valencià que tinga l'aspirant, tenint en compte, fonamentalment, la utilització correcta del lèxic i la morfosintaxi.  
  
Aquest exercici es qualifica de 0 a 4 punts, 2 punts per cada una de les parts, i no és eliminatori.  
5. Desplegament del temari (obligatori i eliminatori)  
Consisteix a desplegar per escrit, durant un temps màxim d'1 hora i 30 minuts i mínim d'1 hora, dos temes triats per l'aspirant de quatre extrets per sorteig, dels grups primer a quart, ambdós inclosos, que componen el temari.  
Els temes han de ser llegits en una sessió pública davant del tribunal, que pot formular les preguntes o demanar els aclariments que considere oportuns. Es valora la claredat d'idees i el coneixement sobre els temes exposats.  
La qualificació d'aquest exercici és de 0 a 10 punts. Per a superar-lo, s'ha d'obtindre un mínim de 5 punts.  
6. Temes locals (obligatori i eliminatori)  
Consisteix en l'exposició per escrit d'un tema dels que componen el grup cinqué, en un temps màxim d'1 hora i mínim de 45 minuts. Es valoren els coneixements exposats, la claredat en l'exposició, netedat, redacció i ortografia. L'ha de llegir l'aspirant en una sessió pública davant del tribunal. L'exposició escrita del tema es pot substituir per una prova de preguntes amb respostes alternatives.  
  
La qualificació d'aquest exercici és de 0 a 5 punts.  
7. Reconeixement mèdic (obligatori i eliminatori)  
Consisteix a superar un reconeixement mèdic, d'acord amb el quadre d'exclusions mèdiques que determina l'Ordre de 23 de novembre de 2005, de la Conselleria de Justícia, Interior i Administracions Públiques, esmentada abans.  
Les proves mèdiques componen l'annex II d'aquestes bases.  
8. La valoració dels exercicis de d'elaboració del temari s'efectua per mitjà de l'obtenció de la mitjana aritmètica de la puntuació de cada membre del tribunal de selecció, després de bandejar les puntuacions màxima i mínima quan hi haja una diferència de 4 punts o més. S'usa, si cal, com a punt de referència la puntuació màxima obtinguda. Aquesta diferència és de 2 punts quan es tracta de valorar els temes locals.  
  
  
II. Fase de concurs  
En la fase de concurs, que és posterior a la fase d'oposició, el tribunal només valora els mèrits allistats en l'annex IV, acreditats per mitjà de documents originals o de fotocòpies compulsades. Al costat del resultat de l'últim exercici de la fase d'oposició, el tribunal ha d'exposar al públic la llista d'aspirants que han superat tots els exercicis eliminatoris i han de passar a la fase de concurs. Es cita perquè, en el termini de 10 dies hàbils, presenten la documentació que acredite els mèrits i l'experiència previstos en la convocatòria. En tots els casos, els mèrits i l'experiència s'han de referir, com a màxim, a la data d'acabament del termini de presentació d'instàncies.  
  
La documentació s'ha de tornar als aspirants que no siguen seleccionats, quan siga ferma la resolució del procés de selecció.  
Una vegada baremats els mèrits segons l'annex IV, el tribunal ha d'exposar al públic la llista d'aspirants amb la puntuació obtinguda en la fase de concurs, així com la d'aprovats per l'ordre de puntuació total. Aleshores concedeix un termini de 10 dies hàbils perquè formulen les reclamacions i esmenes que consideren pertinents en relació amb la baremació.  
Quan s'han resolt les al·legacions i esmenes, el tribunal ha de dictar una resolució en què fixe la llista definitiva d'aspirants aprovats per ordre de puntuació, i l'ha d'exposar al públic i d'elevar a l'autoritat competent per publicar-la en el Diari Oficial de la Comunitat Valenciana.  
  
Huitena. Llista d'aprovats  
Acabada la qualificació dels aspirants, el tribunal ha de publicar la llista d'aprovats per ordre de puntuació. No poden sobrepassar el nombre de places convocades.  
El tribunal ha de formular una proposta, al president de la corporació, dels aspirants que han superat les fases d'oposició i concurs, que, després de presentar la documentació que exigeixen aquestes bases, han d'incorporar-se a l'Institut Valencià de Seguretat Pública i Emergències, per a fer el curs de formació teoricopràctic selectiu, amb una duració de 350 hores lectives.  
En el cas que algun aspirant aprovat renuncie a continuar el procés de selecció, o que en siga exclòs perquè no tinga algun dels requisits exigits, perquè no presente la documentació requerida o perquè siga falsa, s'anul·len les actuacions respecte a ell. El tribunal pot proposar aleshores la inclusió en la llista d'admesos del mateix nombre d'aspirants que hagen quedat exclosos per aquestes causes, si han superat les fases anteriors. Aquests substituts s'han d'incorporar al curs selectiu en les condicions que assenyala l'article següent.  
  
Novena. Curs selectiu  
Els aspirants proposats s'han d'incorporar a l'IVASPE per a fer el primer curs que es convoque.  
La qualificació del curs correspon a l'IVASPE, i la seua valoració es fa segons criteris objectius que han de tindre en compte, entre altres, els punts següents: assimilació dels coneixements impartits, responsabilitat, dedicació, actituds amb el professorat i la resta d'alumnes i tots els aspectes de l'actuació de l'aspirant que siguen necessaris per a valorar la seua capacitat per a una prestació adequada de les funcions atribuïdes al lloc.  
En el cas que l'aspirant no supere el curs selectiu, l'IVASPE ha de comunicar aquesta circumstància a l'Alcaldia. L'aspirant pot incorporar-se al curs immediatament posterior. Si no el superara, perdrà el seu dret a participar en el procés selectiu iniciat, que s'entendrà acabat per a poder convocar novament la plaça no coberta.  
  
Per a fer el curs teoricopràctic, l'aspirant és nomenat funcionari en pràctiques, amb els drets inherents a aquesta situació, i percep les retribucions que corresponen amb càrrec a l'Ajuntament de Vilallonga.  
Finalitzat el curs teoricopràctic, l'IVASPE comunica l'Alcaldia de l'Ajuntament de Vilallonga la llista dels aspirants que l'hagen superat, amb la indicació de la qualificació obtinguda, per a nomenar-los com a funcionaris de carrera. També comunica la llista d'aspirants que no l'han superat.  
  
Els aspirants que han fet abans el curs selectiu per a l'accés a la mateixa escala de la policia local en els municipis de la Comunitat Valenciana, queden exempts de fer-lo, mitjançant una resolució del director general competent en matèria de policia, a proposta de la direcció de l'Institut Valencià de Seguretat Pública, si no han transcorregut més de quatre anys des que l'havien fet i superat i si no se n'ha alterat substancialment el contingut.  
  
  
Deu. Presentació de documents  
Els aspirants proposats pel tribunal han de presentar davant de l'Ajuntament, en el termini màxim de 20 dies hàbils des que es faça pública la llista d'aprovats, els documents acreditatius de les condicions de capacitat i dels requisits exigits en aquestes bases que no hagen sigut aportats abans. L'aspirant que tinga la condició de funcionari de carrera queda exempt de justificar les condicions generals que ja consten acreditades per a obtindre el nomenament anterior. En tots els casos, s'ha de presentar l'original o una còpia compulsada del nomenament com a funcionari de carrera i el títol acadèmic exigit. Si, dins del termini indicat, i excepte en casos de força major, no presenta la documentació, no pot ser nomenat funcionari, i s'invalida l'actuació respecte a ell, i la nul·litat subsegüent dels actes del tribunal que l'afecten, i no s'evita la responsabilitat en què haja incorregut.  
  
  
Onze. Nomenament  
Després de presentar la documentació exigida, l'aspirant ha de ser nomenat funcionari de carrera, en el termini màxim de 15 dies, comptador des de la comunicació de l'IVASPE, i ha de prendre possessió en el càrrec en el termini màxim de 15 dies, comptador des de l'endemà de la notificació del nomenament.  
  
Dotze. Incidències  
El tribunal pot resoldre els dubtes que es presenten, interpretar aquestes bases i prendre els acords necessaris per al bon ordre del procés selectiu. En el que no preveuen aquestes bases, de conformitat amb el que preveu l'article 52 de la Llei Orgànica 2/1986, de 13 de març, de Forces i Cossos de Seguretat, s'apliquen la Llei 6/1999, de 19 d'abril, de la Generalitat, de Policies Locals i de Coordinació de les Policies Locals de la Comunitat Valenciana; el Decret 88/2001, de 24 d'abril, del Govern Valencià, pel qual estableix les bases i criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana (DOGV 3988, 27.04.2001), i les ordres de 23 de novembre de 2005 (DOGV 5148, 02.12.2005) i d'1 de juny de 2001 (DOGV 4049, 24.07.2001). A més, s'apliquen la Llei 7/1985, de 2 d'abril, de Bases de Règim Local; el Reial Decret Legislatiu 781/1986, de 18 d'abril; el Reial Decret 896/1991, de 7 de juny; el Decret 33/1999, de 9 de març, del Govern Valencià, i el Reial Decret 364/1995, de 10 de març.  
  
  
Tretze. Recursos  
Contra aquesta convocatòria, les bases i tots els actes administratius que es dicten per a desplegar-la i que posen fi a la via administrativa, s'hi pot interposar un recurs potestatiu de reposició, en el termini d'un mes des de la publicació d'aquesta convocatòria en el Butlletí Oficial de la Província de València. Açò no impedeix la impugnació directa davant de la jurisdicció contenciosa administrativa, en el termini de dos mesos, comptador a partir de l'endemà de la publicació, de conformitat amb la Llei 30/1992, de 26 de novembre, en la redacció donada per la Llei 4/1999, de 13 de gener.  
Contra els actes del tribunal qualificador, de conformitat amb el que preveu l'article 114 de la Llei 30/1992, de 26 de novembre, en la redacció donada per la Llei 4/1999, de 13 de gener, s'hi pot interposar un recurs d'alçada. Aquest recurs s'interposa davant del tribunal o davant de l'Alcaldia Presidència, en el termini d'un mes si l'acte és exprés i de tres mesos si no ho és.  
  
Catorze. Publicació  
Aquestes bases de la convocatòria per a la provisió de llocs vacants es publiquen en el Butlletí Oficial de la Província de València i en el Diari Oficial de la Comunitat Valenciana, i un extracte en el Boletín Oficial del Estado. Se'n comunica el text íntegre a l'Institut Valencià de Seguretat Pública de la Generalitat, en els termes que estableix la legislació de règim local i de coordinació de policies locals de la Comunitat Valenciana.  
  
  
ANNEX I  
Proves psicotècniques  
  
A. Descripció dels factors a mesurar en el procés de selecció  
  
Personalitat  
  
Factors de personalitat comuna a tots els opositors:  
? Estabilitat emocional. Persona amb molt control de les seues emocions i de la seua conducta en general. Emocionalment estable, serena i difícil d'alterar davant de les demandes de l'entorn i les seues emocions. Cuidadosa i oberta a les relacions socials. Evidencia el que comunament es coneix com a respecte a si mateix i té en compte la reputació social.  
- Sentit de disciplina i de l'autoritat. Persona que es conforma a les normes i demandes dels seus superiors. Pot ser sòbria i digna de confiança, així com dominada pel sentit del deure; perseverant, responsable i organitzada.  
- Seguretat en si mateix. Persona segura de si mateixa en allò que fa i com ho fa, que confia en les seues possibilitats i recursos. Manifesta capacitat pràctica i realista. La confiança en si mateix i la capacitat per a interactuar en diferents situacions és madura i poc ansiosa.  
- Capacitat empàtica i de maneig de la relació interpersonal. Desplegament de conductes cooperatives. Persona socialment desimbolta, no inhibida, amb bona capacitat per a aconseguir i mantindre contactes personals, així com de posar-se en el lloc dels altres. Manifesta capacitat d'integració en el grup, d'ajuda als altres i es mostra amable i cooperativa amb els companys. Persona adaptable, animosa, interessada pels altres. Bona col·laboradora amb el treball del grup.  
- Neutralitat efectiva en l'exercici professional. Honestedat i integritat. Persona responsable, organitzada i disciplinada; les seues metes es troben dins de la normativa social. Fa el que és socialment correcte, seguint estrictament les normes, fent el que és acceptat i idoni. S'esforça per millorar i donar un treball de qualitat.  
- Tolerància. Persona comprensiva amb els modes de pensar i actuar aliens i disposada a adaptar-se a les situacions. Manifesta interessos amplis cap a altres modes i formes culturals.  
  
B. Normes i requisits generals. Qualificació global  
La qualificació dels exercicis psicotècnics serà d'apte o no apte.  
  
  
Factors aptitudinals  
En relació amb la personalitat, una vegada superades les puntuacions mínimes en les escales de control de les respostes (sinceritat, desitjabilitat social o qualsevol altra d'anàloga), es realitzarà una anàlisi global de l'estructura de personalitat. Es fa aquesta anàlisi per mitjà de:  
- Tests psicotècnics que avaluen els factors de personalitat esmentats.  
- Una entrevista personal a cada un dels aspirants que haja puntuat correctament en les escales de control de resposta en els tests psicològics i presente un perfil de personalitat d'acord amb el requerit.  
  
 Es consideraran no aptes els candidats que:  
-  No superen criteris mínims en les escales de sinceritat, desitjabilitat social o qualsevol altra d'anàloga que valide les respostes dels subjectes.  
-  No oferisquen el perfil idoni segons els barems exigits.  
-  Presenten puntuacions que indiquen alteracions psicològiques que impossibiliten o dificulten un funcionament professional adequat.  
  
- En totes les escales i categories es contrastaran els resultats obtinguts per mitjà d'una entrevista.  
  
C. Barems específics per a oficial per promoció interna. Personalitat. Tots els factors de personalitat indicats com a comuns i, especialment, estabilitat emocional, sentit de la disciplina i de l'autoritat, tolerància.  
  
  
  
ANNEX II  
Reconeixement mèdic  
  
El contingut de la prova de reconeixement mèdic, d'acord amb el que estableix l'Ordre de 23 de novembre de 2005, és el següent:  
  
  
Quadre d'exclusions mèdiques:  
1. Obesitat o primor manifesta que dificulten o incapaciten per a l'exercici del lloc de treball.  
2. Ull i visió.  
2.1. Agudesa visual amb correcció o sense inferior als dos terços de la visió normal en ambdós ulls.  
2.2. Hemianòpsia completa i absoluta.  
3. Oïda i audició. Agudesa auditiva amb correcció o sense que supose una pèrdua entre 1.000 i 4.000 hertzs a 45 decibels.  
4. Aparell locomotor. Qualsevol patologia òssia d'extremitats que produïsca retraccions o limitacions funcionals de causa muscular o articular.  
5. Aparell digestiu. Qualsevol procés digestiu que, segons el parer dels assessors mèdics, dificulte de forma important l'exercici del lloc de treball.  
6. Aparell cardiovascular. Hipertensió arterial mal controlada, no ha de sobrepassar les xifres en repòs els 170 mmHg en pressió sistòlica i els 95 mmHg en pressió diastòlica. Segons el parer dels assessors mèdics, es pot repetir la prova quan es donen circumstàncies que ho aconsellen. Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de miocardi.  
7. Aparell respiratori. La broncopatia crònica obstructiva. El pneumotòrax espontani (en més d'una ocasió).  
8. Sistema nerviós. Epilèpsia, alcoholisme i toxicomania.  
9. Pell i fàneres. Cicatrius que produïsquen limitacions funcionals.  
10. Altres processos patològics. Malalties immunològiques sistemàtiques. Intoxicacions cròniques. Hemopaties greus.  
11. Qualsevol procés patològic que, segons el parer dels assessors mèdics, limite o incapacite l'aspirant per al lloc de treball a què opta.  
  
  
  
ANNEX III  
Temari  
  
Grup I. Dret constitucional i administratiu  
Tema 1. La Constitució espanyola de 1978. Estructura, contingut i principis bàsics. Reforma de la Constitució.  
Tema 2. L'organització política de l'Estat espanyol. Classe i forma d'Estat. L'organització territorial de l'Estat. La Corona: funcions constitucionals del rei. Successió i regència. El referèndum.  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: el Govern. Relacions entre el Govern i les Corts Generals. El poder judicial. Estructura, organització i funcionament dels tribunals en el sistema espanyol.  
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. L'Administració de Justícia.  
Tema 7. L'Administració pública. La hisenda pública i l'administració tributària. El ciutadà i l'administració.  
Tema 8. El dret administratiu. Fonts. Normes no parlamentàries amb rang de llei. El reglament.  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionar administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.  
  
  
Grup II. Règim local i policia  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.  
Tema 12. Òrgans col·legiats de govern. El Ple de l'ajuntament. La Junta de Govern Local. Òrgans consultius i participatius: les comissions informatives. Les juntes de districte.  
Tema 13. La funció pública en general i els funcionaris de les entitats locals. Organització de la funció pública local. El personal al servei de les administracions locals: concepte i classes. Drets i deures de les policies locals. Adquisició i pèrdua de la condició de funcionari.  
  
Tema 14. Responsabilitat dels funcionaris. Reglament de règim disciplinari. Incoació i tramitació d'expedients.  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari.  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari. Drets i deures.  
Tema 20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies Locals. El sistema retributiu de les policies locals de la Comunitat Valenciana. Premis i distincions.  
  
  
Grup III. Dret penal, policia administrativa i psicosociologia  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.  
Tema 24. Delictes contra el patrimoni i l'ordre social i econòmic: furts, robatoris, extorsió, robatori i furt de vehicles.  
Tema 25. Delictes contra l'Administració pública: prevaricació i altres comportaments injustos; abandó de destinació, l'omissió del deure perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.  
Tema 26. Llei orgànica reguladora del procediment d'habeas corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i registre en lloc tancat.  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.  
Tema 28. Policia administrativa. Protecció civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.  
  
Tema 29. Els grups socials. Formació dels grups socials. Les masses i la seua tipologia. El procés de socialització.  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant la situació de desastres.  
Tema 31. El comandament. Concepte. Qualitats. Trets (integritat, competència, energia, autoritat, confiança en si mateix, iniciativa, decisió). Regles bàsiques per a l'exercici del comandament. Activitats més característiques del comandament.  
Tema 32. Característiques del comandament. Funcions del comandament (planificar, executar, organitzar, coordinar). Estils de manar. Aspectes que distingeixen al bon cap. Metodologia del comandament. Tècniques de direcció. El factor temps. Selecció de tasques. Utilització de mitjans. Horaris i programes. Relació cap-subordinat. Les reunions.  
Tema 33. Presa de decisions. El procés de decisió. Esquema de direcció. Poder i autoritat. Tècniques per a controlar situacions difícils. Responsabilitat del cap com representant del comandament director. Com a instructor. Com a tècnic. Com a administrador. Deures per raó de càrrec amb els subordinats. Deures amb la seua organització.  
  
  
Grup IV. Policia de trànsit i circulació  
Tema 34. El trànsit i la seguretat vial: concepte i objectius. L'home com a element de seguretat vial. Els conductors. Els vianants. El vehicle. Les vies.  
Tema 35. La normativa sobre trànsit i circulació de vehicles a motor i seguretat vial: la llei de bases i el text articulat. Tipificació de les principals infraccions. Infraccions de trànsit que constitueixen delicte. El Codi de Circulació i els preceptes encara vigents.  
Tema 36. El Reglament general de circulació. Estructura. Principals normes de circulació.  
Tema 37. El Reglament general de conductors. Normes generals. Classes dels permisos de conduir i els seus requisits. Validesa. Equivalències.  
Tema 38. Reglament general de vehicles. Normes generals. Categories. Les condicions tècniques. La inspecció tècnica de vehicles. L'assegurança obligatòria de responsabilitat civil. Infraccions i diligències policials.  
Tema 39. Reglament del procediment sancionador en matèria de trànsit. Fases del procediment i contingut. Mesures cautelars: immobilització de vehicles. Retirada de vehicles de la via.  
Tema 40. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.  
Tema 41. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.  
Tema 42. Els accidents de trànsit: concepte i consideracions prèvies. Les causes, classes i fases. Actuacions de la policia local en accidents de trànsit: d'urgència i tècniques administratives.  
Tema 43. Òrgans competents en matèria de trànsit i seguretat vial. El Consell Superior de Trànsit. Especial consideració de les competències municipals.  
  
  
Grup V. Temes locals  
Tema 44. Història de Vilallonga. Infraestructures culturals de Vilallonga i oferta de serveis culturals i esportius.  
Tema 45. Vilallonga. Població. Economia. Territori. Guia de carrers i terme municipal.  
Tema 46. Festes a Vilallonga, dates de celebració, característiques i significats.  
  
  
  
ANNEX IV  
Barem de mèrits  
  
Segons l'Ordre de 23 de novembre de 2005, de la Conselleria de Justícia, Interior i Administracions Públiques, són mèrits computables:  
1. Només es valoren els mèrits al·legats pels participants quan tinguen els requisits exigits per a l'exercici del lloc, segons conste en la llista de llocs de treball aprovada i ben publicada.  
2. Es valoren els mèrits obtinguts o en condicions d'obtindre's en la data en què finalitze el termini de presentació d'instàncies per a participar en el concurs. S'han d'allistar, en tots els casos, en la sol·licitud de participació, i s'han d'acreditar amb documents.  
  
Resolució d'empats: en cas d'empat, s'adjudica la plaça al concursant que haja obtingut major puntuació en l'apartat de formació. Si aquesta puntuació és també igual, cal ordenar per la suma obtinguda en els apartats d'antiguitat i grau. Si encara es manté l'empat, s'acudeix als mèrits específics. I si encara persistia l'empat, s'adjudicaria per sorteig.  
  
  
Mèrits  
1. Titulació acadèmica i cursos de formació i perfeccionament. Fins a un màxim d'11,70 punts.  
1.1. Titulació acadèmica. Fins a un màxim de 5,20 punts. Es valoren les titulacions acadèmiques acreditades pels concursants que siguen iguals o superiors a les que s'exigeixen per a accedir a l'escala i categoria a què pertanguen. No es valoren com a mèrit les titulacions que figuren com a requisit per a la provisió del lloc de treball, ni les que siguen imprescindibles per a la consecució d'altres de nivell superior.  
  
Doctor en Dret, Psicologia, Criminologia, Pedagogia, Sociologia o Ciències Polítiques: 4 punts.  
En altres matèries: 3 punts.  
Llicenciat en Dret, Psicologia, Criminologia, Pedagogia o Sociologia: 2,50 punts.  
En una altra matèria o equivalent: 2 punts.  
Diplomat en Educació Social, Gestió i Administració Pública, Treball Social o Criminologia, o tindre superat i acreditat el primer cicle en Dret, Psicologia, Pedagogia, Sociologia o Ciències Polítiques: 1,50 punts.  
En una altra matèria o equivalent: 1 punt.  
Els màsters impartits per la universitat es valoren a 0,03 punts per mes complet.  
1.2. Cursos organitzats per l'IVASPE o organismes anàlegs. Fins a un màxim de 3,50 punts.  
Els cursos organitzats per la direcció general competent en matèria policial, a través de l'IVASPE o homologats per aquest institut, es valoren segons el barem següent. S'inclouen tant els cursos reconeguts per la direcció general com els homologats per a la baremació.  
  
  
Nombre d'hores Assistència Aprofitament  
De 20 a 50 0,15 punts 0,30 punts  
De 51 a 100 0,30 punts 0,60 punts  
De 101 a 150 0,45 punts 0,90 punts  
De 151 a 200 0,60 punts 1,20 punts  
De 201 a 250 0,75 punts 1,502 punts  
Més de 250 0,90 punts 1,80 punts  
  
  
Quan es tracte de cursos de duració inferior a la mínima indicada, la puntuació la dóna la suma del còmput d'hores o assistència, que ha de fer el tribunal qualificador. En el cas d'haver impartit hores com a professor en els cursos, es puntuen amb el barem corresponent al certificat d'aprofitament, i no es pot superar per aquest concepte el màxim de 3 punts.  
Els cursos organitzats i impartits per l'IVASPE, realitzats abans de la data d'entrada en vigor de la resolució de la Direcció General d'Interior de 24 de març de 1995, sobre cursos de formació impartits per l'IVASPE (10.04.1995), així com els realitzats pel Ministeri de l'Interior o altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, ambdós expressament reconegudes per l'IVASPE, es valoren en tots els casos amb la puntuació corresponent al diploma d'assistència.  
Els cursos bàsics de formació inicial i els cursos d'ascens o capacitació no es puntuen; els cursos de dispensa en un grau del requisit de titulació, com a cursos amb diploma d'assistència. No són puntuables si ja s'han tingut en compte com a titulació acadèmica per a promoció interna.  
1.3. Coneixement del valencià. Fins a un màxim de 3 punts acreditat per mitjà de certificat oficial de la Junta Qualificadora de Coneixements de Valencià. La valoració del coneixement del valencià s'efectua puntuant exclusivament el nivell més alt obtingut.  
Certificat de coneixements orals: 0,75 punts.  
Certificat de grau elemental: 1 punt.  
Certificat de grau mitjà: 2 punts.  
Certificat de grau superior: 3 punts.  
  
2. Antiguitat i grau personal. Fins a un màxim de 9,10 punts.  
2.1. Antiguitat. Fins a un màxim de 7,10 punts.  
Per cada mes complet de serveis en actiu en la mateixa escala i categoria de la policia local o una de superior: 0,036 punts.  
Per cada mes complet de serveis en actiu en cada una de les categories inferiors de la policia local: 0,026 punts.  
Per cada mes complet de serveis en actiu prestat en altres forces i cossos de seguretat: 0,016 punts.  
Per cada mes complet de serveis en actiu prestat en qualsevol administració pública no valorats en els paràgrafs anteriors: 0,006 punts. Ací també es compten els serveis reconeguts a l'empara del que disposa la Llei 70/1978, de 26 de desembre, de Reconeixement dels Serveis Previs en l'Administració pública.  
2.2. Grau personal. Fins a un màxim de punts 2 punts.  
Per tindre un grau personal consolidat:  
a) Grau consolidat inferior al del lloc sol·licitat: 1 punt.  
b) Grau consolidat igual o superior al del lloc sol·licitat: 2 punts.  
  
Per a la determinació del grau personal cal ajustar-se al que disposa la normativa sobre funció pública dictada per la Comunitat Valenciana.  
  
  
3. Mèrits específics. Fins a un màxim de 5,20 punts.  
3.1. Idiomes no nacionals: Fins a un màxim de 2 punts.  
Coneixement d'un o més idiomes acreditats documentalment, per mitjà del certificat expedit per facultat o escola oficial reconeguda: 1 punt per cada cicle acabat. La superació dels distints cursos complets que conformen els estudis oficials de distintes facultats o escoles oficials es valorarà a raó de 0,20 punts per curs complet. Acreditació de l'Escola Oficial d'Idiomes del coneixement d'idiomes oficials de qualsevol país de la Unió Europea: 0,2 punts per curs o el seu equivalent si tracta de cicles fins a un màxim d'1 punt. A estos efectes es puntuarà el nivell més alt acreditat.  
3.2. Altres mèrits. Fins a un màxim de 1,20 punts.  
El tribunal qualificador ha de valorar lliurement els coneixements en administració i gestió de recursos humans i informàtica, títols de socorrista aquàtic, primers auxilis, cursos de submarinisme, arts marcials, defensa personal, felicitacions no justificades en expedients expressos, així com qualsevol activitat formativa que es presente en el concurs, i altres de ben acreditats i no valorats en els apartats anteriors, tots fins a un màxim de 0,10 punts per cada mèrit acreditat.  
  
La intervenció com a ponent en conferències i seminaris relacionats amb l'activitat policial i reconeguda per l'IVASP es valora fins a un màxim de 0,12 punts.  
Les publicacions relacionades amb l'activitat policial es valoren fins a un màxim de 0,18 punts cada una.  
3.3. Premis, distincions i condecoracions. Fins a un màxim de 2 punts.  
Per tindre la Placa Col·lectiva al Mèrit Policial de la Generalitat Valenciana, 0,30 punts.  
Per tindre la Placa Individual al Mèrit Policial de la Generalitat Valenciana, 1 punt.  
Per tindre la Medalla al Mèrit Policial de la Generalitat Valenciana, 0,60 punts.  
Per ser objecte de felicitació o menció individual del director general de la conselleria competent en matèria de policia local, 0,60 punts per cada una.  
Per ser objecte de felicitació o menció col·lectiva del director general de la conselleria competent en matèria de policia local, 0,1 punts per cada una.  
Per condecoracions concedides, mitjançant un expedient, per altres administracions públiques com a reconeixement a l'actuació policial a títol individual lloable, extraordinària i meritòria, 1 punt per cada una. Si la condecoració és concedida a títol col·lectiu, la puntuació és de 0,1 punts per a cada una.  
Per premis, distincions, felicitacions o mencions concedides, mitjançant un expedient, per altres administracions públiques com a reconeixement a l'actuació policial lloable, extraordinària i meritòria a títol individual, 0,30 punts per cada un.  
  
4. Límits de puntuació. La puntuació màxima possible que es pot obtindre per tots els apartats d'aquest barem és, en conseqüència, de 26 punts.  
  
Vilallonga, 20 de gener de 2016.- La secretària: Elena Escrivá Femenia.